b'\n_START_ARTICLE_\nMarat an-Numan\n_START_PARAGRAPH_\nMarat an-Numan (arabsko \xd9\x85\xd8\xb9\xd8\xb1\xd8\xa9 \xd8\xa7\xd9\x84\xd9\x86\xd8\xb9\xd9\x85\xd8\xa7\xd9\x86) je danes majhno mestece na zahodu Sirije, ki se nahaja ob avtocesti med Hamo in Alepom, nedale\xc4\x8d od\xc2\xa0\xc2\xbbmrtvih mest\xc2\xab\xc2\xa0Bara in Serd\xc5\xbeila. Mesto, ki so ga Grki imenovali Arra in kri\xc5\xbearji Marre, je dana\xc5\xa1nje ime dobilo s kombinacijo tradicionalnega imena in imena prvega muslimanskega guvernerja Al Numana ibn Ba\xc5\xa1irja, Mohamedovega tovari\xc5\xa1a._NEWLINE_Danes je v mestu najbolj znan muzej z mozaiki iz bli\xc5\xbenjih mrtvih mest, poleg tega pa \xc5\xa1e mo\xc5\xa1eja z minaretom, ki so ga znova postavili po potresu leta 1170, medresa Abu al-Faravis iz leta 1190 in ostanki srednjeve\xc5\xa1ke citadele. V mestu se je rodil tudi slepi pesnik Abu al-Ala al-Mari.\n_START_SECTION_\nPokol v Mari\n_START_PARAGRAPH_\nDo najbolj znanega dogodka, ki je ime mesta ponesel po celotnem Bli\xc5\xbenjem vzhodu in svetu, je pri\xc5\xa1lo konec leta 1098, v \xc4\x8dasu prve kri\xc5\xbearske vojne. Kri\xc5\xbearji pod poveljstvom Raymonda de Saint Gillesa in Bohemonda I. so se po zavzetju Antiohije zna\xc5\xa1li brez zadostnih zalog hrane za prihajajo\xc4\x8do zimo. Med roparskimi pohodi po pode\xc5\xbeelju so se stradajo\xc4\x8di in podhranjeni zna\xc5\xa1li tudi pred Marat an-Numanom ter 12. decembra prebili obrambni zid in vdrli v mesto. Ve\xc4\x8dino izmed 20.000 prebivalcev so, kar je bilo za pri\xc4\x8dakovati glede na pretekle izku\xc5\xa1nje, poklali, ker pa tudi tu niso na\xc5\xa1li zalog hrane, so pri\xc4\x8deli jesti kar podjarmljene me\xc5\xa1\xc4\x8dane._NEWLINE_Eden od kri\xc5\xbearskih poveljnikov je pape\xc5\xbeu sporo\xc4\x8dil\xc2\xa0\xc2\xbbStra\xc5\xa1na lakota je mu\xc4\x8dila armado v Mari in jo prisilila k stra\xc5\xa1ni nuji, da se prehrani s trupli Saracenov.\xc2\xab_NEWLINE_Kronist Radulph iz Caena je zapisal:\xc2\xa0\xc2\xbbV Mari so na\xc5\xa1e \xc4\x8dete odrasle \xc5\xbeive kuhale v kotlih; otroke so nabodli na ra\xc5\xbenje in jih pe\xc4\x8dene po\xc5\xberli.\xc2\xab_NEWLINE_Ti dogodki so mo\xc4\x8dno odjeknili po Bli\xc5\xbenjem vzhodu. Kri\xc5\xbearje, ki so med lokalnim prebivalstvom \xc5\xbee pred tem zaradi krutega ravnanja z muslimani, Judi in tudi pravoslavnimi kristjani (kri\xc5\xbearske vojne so se namre\xc4\x8d pri\xc4\x8dele nedolgo po shizmi leta 1054) \xc2\xbbsloveli\xc2\xab\xc2\xa0kot barbari, so v precej lokalnih jezikih pri\xc4\x8deli poimenovati z besedami za ljudo\xc5\xbeerce. Podoba kri\xc5\xbearjev kot fanati\xc4\x8dnih ljudo\xc5\xbeercev se je \xc5\xa1e dolga stoletja zatem pojavljala v arabski knji\xc5\xbeevnosti in precej avtorjev meni, da do teh dogodkov ni pri\xc5\xa1lo toliko zaradi lakote kot zaradi kri\xc5\xbearskega fanati\xc4\x8dnega prepri\xc4\x8danja, da so muslimani vredni \xc5\xa1e manj od \xc5\xbeivali. Amin Maalouf je v svoji knjigi Kri\xc5\xbearske vojne v arabskih o\xc4\x8deh navedel klju\xc4\x8dni stavek za tak\xc5\xa1no splo\xc5\xa1no prepri\xc4\x8danje med muslimani, namre\xc4\x8d stavek Alberta iz Aachna:\xc2\xa0\xc2\xbbNe le, da se na\xc5\xa1i voj\xc5\xa1\xc4\x8daki niso branili jesti mrtve Turke in Saracene; jedli so tudi pse.\xc2\xab'